Urmareste Modifică dimensiunea fontului: Play

Bucureşti, 25 feb /Agerpres/ - Ministrul Sănătăţii, Patriciu Achimaş Cadariu, a declarat joi într-o conferinţă de presă că a fost identificată cauza îmbolnăvirii copiilor din Argeş, şi anume o tulpină de E-coli.



"După întâlnirea de astăzi cu specialiştii de la Centrul European de Control al Bolilor, vă putem spune faptul că s-au identificat cauzele îmbolnăvirii, respectiv o tulpină de E-coli şi specialiştii vor detalia acest lucru", a spus demnitarul.



În ceea ce priveşte situaţia conducerii DSP Argeş, ministrul a spus că se derulează o anchetă a Corpului de control al Ministerului Sănătăţii care are termen de finalizare data de 4 martie.



"La finalizarea acesteia vom dispune toate măsurile legale care se impun. Am stabilit ca termen 4 martie finalizarea anchetei", a afirmat reprezentantul MS.



El a recomandat ca alimentele să se achiziţioneze din surse autorizate, ambalate corespunzător, iar produsele din carne să aibă autorizaţie sanitar-veterinară.



Totodată, ministrul a subliniat importanţa spălării corespunzătoare a fructelor şi legumelor, tratamentul termic al alimentelor atunci când se impune. AGERPRES/(A - autor: Roberto Stan, editor: Andreea Rotaru)